Worcester F 80 Distinctiones

93 Infirmus. Miserere mei

Infirmus. Miserere[[1]](#footnote-1) mei quoniam infirmus sum. Quidam paciuntur dolores, quidam tumores, quidam calores, quidam furores. Item quidam sunt ceci, quidam surdi, quidam muti, quidam claudi. Item quidam lepor-

/fol. 245rb/

si, quidam hydropici, quidam paralitici, quidam litargici. Graues sunt ille egritudines super Dei gratiam curabiles. Dolor cordis est odium de quo Psal. [7:15]: *Concepit dolorem, et peperit*. Grauis est hic morbus quoniam qui odit fratrem suum homicida est.

¶ Tumor est superbia, de quo apostolus, [1 Cor. 8:1]: *Scientia inflat,* id est, scientia sine[[2]](#footnote-2) caritate inflat et facit superbire. Sed grauis est quia inicium omnis peccati superbia.

¶ Calor spiritus est luxuria de qua prophauit [Osee 7:4]: *Omnes adulterantes, quasi clibanus a coquente succensus*. Et iste langor est grauis quia fornicatores et adulteri, [1 Cor. 6:9]: *Regnum Dei non possidebunt*.

¶ Furor cordis est ira de qua dicitur, [Deut. 32:33]: *Fel draconum vinum eorum*, etc. Est iste langor grauis quia ira viri iusticiam Dei non operatur.

¶ Ceci sunt qui carent lumine veritatis de quibus dicitur [Matt. 15:14]: *Ceci sunt, et duces cecorum*, etc.

¶ Surdi sunt preceptis inobedientes de quibus Psal. [57:5]: *Sicut aspidis surde et obturantis aures*, etc. Muti sunt qui tacet a laude diuina. Leprosi sunt heretici quia in vna parte cutis sunt integri, in alia corumpti quia sub spem veritatis virus infundunt. Hydropici sunt cupidi, qui quamuis plus bibunt plus siciunt, instar fornacis qui quanto plura recipit ligna consumit. Paralitici sunt actibus dissoluti. Litargici sunt beneficorum ingrati. Sed non disperant isti quia [Psal. 3:9]: *Domini est salus*,[[3]](#footnote-3) etc.

¶ Infirmus siue afflictus solent appetere tria. In afflictione consolacionem, ideo Tren. 1[:21]: *Audierunt quia ingemisco ego, et non est qui consoletur me*. Secundo, ab afflictione liberacionem. Ideo dicit Psal. [17:18]: Eripi *me de inimicis meis*. Tercio, pro afflictione remunerationem, [1] Cor. 9[:25]: *Omnis qui in agone contendit, ab omnibus abstinet*.

1. miserere ] Lambeth has the capital “M” on this word to start the chapter. [↑](#footnote-ref-1)
2. sine ] Lambeth *om.* F 80. [↑](#footnote-ref-2)
3. salus ] Lambeth *om*. F 80. [↑](#footnote-ref-3)